《同张子望颜伯仪上关纳凉》
宋代·晁补之

高阁无风华屋热，正午四邻还往绝。
张侯不厌过市烦，呼我柳堤鸣躞蹀。
城如虬背卧逶迤，城上戍楼虬白鬐。
一水贯来深宛转，万家围去绿参差。
嚣尘塞眼那能避，未暇解衣聊埽地。
可怜系马着垂杨，可怜台榭对池塘。
无限芳洲生杜若，芙容菡萏倚新妆。
鸳鸯相对鸬鹚舞，飞去黄鹂独无语。
登盘未用伐蛟鼍，苦菜黄瓜亦堪数。
张侯河目须垂膺，齿如明玉嚼寒冰。
未须坐上白羽扇，谈言自足驱青蝇。
司业高情勿寂莫，仲宣从军良可乐。
欲看诗句出嵌崆，更饶酒量开磅礡。
广文憔悴独何人，男儿三十四方身。
相逢得意吐然诺，俸二百钱终不贫。
野桥伛偻风吹发，徙倚门关临嵽嵲。
江湖平日忆苏侯，更咏夕阳明观阙。
人语喧喧未听回，木兰晚放水萍开。
黄昏下马天似漆，急雨倾屋翻狂雷。

作者简介：晁补之（公元1053年—公元1110年），字无咎，号归来子，汉族，济州巨野（今属山东巨野县）人，北宋时期著名文学家。为“苏门四学士”（另有北宋诗人黄庭坚、秦观、张耒）之一。曾任吏部员外郎、礼部郎中。 工书画，能诗词，善属文。与张耒并称“晁张”。其散文语言凝练、流畅，风格近柳宗元。诗学陶渊明。其词格调豪爽，语言清秀晓畅，近苏轼。但其诗词流露出浓厚的消极归隐思想。著有《鸡肋集》、《晁氏琴趣外篇》等。